**Informatīvais ziņojums**

**“Par Atveseļošanās palīdzības kohēzijai un Eiropas teritorijām (REACT-EU) pasākuma izglītības iestāžu digitalizācijai priekšlaicīgu uzsākšanu”**

Informatīvā ziņojuma mērķis ir sniegt informāciju un pamatot nepieciešamību Atveseļošanās palīdzības kohēzijai un Eiropas teritorijām (REACT-EU) pasākuma vispārējās un speciālās izglītības iestāžu (turpmāk – izglītības iestāžu) digitalizācijai (turpmāk – REACT-EU pasākums) priekšlaicīgai (ātrākai) uzsākšanai, uzsākot iepirkuma procedūru. Ņemot vērā, ka pasākuma ietvaros apstiprināma projekta īstenošanai ir nepieciešams nacionālais līdzfinansējums un priekšfinansējums, Izglītības un zinātnes ministrija (turpmāk – ministrija), ievērojot kārtību, kādā budžeta iestādes var uzņemties saistības Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, ir sagatavojusi informatīvo ziņojumu, lai tiktu pieņemts Ministru kabineta lēmums par iespēju uzņemties valsts budžeta saistības projekta īstenošanai.

Ar 2020. gada 1. septembri ir stājušies spēkā valsts pamatizglītības un valsts vispārējās vidējās izglītības standarti, kas stiprina ministrijas rosinātās pārmaiņas izglītības saturā un pieejā, lai ieviestu tādu izglītības saturu un pieeju mācībām, kas skolēnos attīstītu dzīvei 21. gadsimtā svarīgās kompetences. Minēto standartu saturu veido caurviju prasmes, tostarp digitālā pratība, kas paredz digitālo tehnoloģiju izmantošanu mācību procesā zināšanu ieguvei, jauna satura radīšanai, satura koplietošanai un komunikācijai. Minēto standartu ieviešanai tiek izmantoti digitālie mācību līdzekļi, un to īpatsvars mācību procesā turpinās palielināties. OECD eksperti secina, ka izglītības profesionāļu vidū visā pasaulē ir ļoti augusi interese par digitālo saturu ar interaktivitāti, rīkiem, kas palīdz sazināties un sadarboties tiešsaistē, labvēlīgas “mācību ekosistēmas” veidošanai tiešsaistē[[1]](#footnote-1). Ministrijas ieskatā digitālās transformācijas procesu izglītībā nepieciešams turpināt, lai būtu iespējams nākotnē nodrošināt mūsdienīgu un efektīvu mācību procesu visās izglītības pakāpēs.

Papildus tam Latvijā izsludināto ārkārtējo situāciju, kas saistītas ar koronavīrusa izraisīto slimību Covid-19, dēļ arvien vairāk tiek pievērsta uzmanība attālinātā mācību procesa nozīmībai formālajā izglītībā, palielinot izglītības pieejamību. Attālinātās mācības ir viena no iespējām izglītojamajam tās ietvaros iegūt un attīstīt digitālās prasmes, kas ir viena no pilnveidotā mācību satura obligātajiem elementiem. Lai īstenotu un nodrošinātu attālinātas mācības, ir kritiski svarīgs tehnoloģiskais nodrošinājums izglītības iestādēm, pedagogiem un izglītojamiem.

Lai risinātu iepriekš minētos izaicinājums, ir nepieciešamas turpmākas investīcijas izglītības iestāžu informāciju un komunikāciju tehnoloģiju aprīkojuma iegādei.

Ministrija līdz šim ir pakāpeniski radusi iespējas informāciju un komunikāciju tehnoloģiju aprīkojuma iegādei vispārējās izglītības iestāžu tehnoloģiskās kapacitātes stiprināšanai:

1. Eiropas Savienības fondu 8.1.2. specifiskais atbalsta mērķa „Uzlabot vispārējās izglītības iestāžu mācību vidi” projektu ietvaros tiek modernizēta mācību vide 38 pašvaldību 95 vispārējās izglītības iestādēs, tostarp investējot informācijas un komunikāciju tehnoloģiju risinājumu ieviešanā un aprīkojuma iegādē;
2. Atbilstoši 2020. gada 19. marta Ministru kabineta lēmumam (protokols Nr. 16; 8. §) ir iegādāti un saņemti dāvinājumā 5 266 viedtālruņi un planšetdatori, kas bez atlīdzības nodoti pašvaldību īpašumā;
3. Ar 2020. gada 16. septembra Ministru kabineta lēmumu (protokols Nr. 54; 30. §) ir iegādāts 6 261 portatīvais dators, kas bez atlīdzības nodots pašvaldību īpašumā;
4. Ar 2021. gada 2. februāra Ministru kabineta lēmumu (protokols Nr.11; 4. §) dāvinājumā ir saņemti 92 portatīvie datori, kas bez atlīdzības nodoti pašvaldību īpašumā.

Vienlaikus informāciju un komunikāciju tehnoloģiju aprīkojums izglītības iestādēs joprojām ir nepietiekams, īpaši trūkst portatīvā datortehnika. Atbilstoši Valsts izglītības informācijas sistēmas datiem[[2]](#footnote-2) vairāk kā 41 procents izglītības iestāžu viena informāciju un komunikāciju tehnoloģiju aprīkojuma vienība ir uz pieciem izglītojamajiem un vairāk.

Eiropas Komisija ar iniciatīvu „Atveseļošanās palīdzība kohēzijai un Eiropas teritorijām” jeb REACT-EU paplašina 2020. gada pavasarī pieņemtās investīciju iniciatīvas koronavīrusa izraisītās slimības Covid-19 krīzes pārvarēšanai, sniedzot papildu finansiālo atbalstu dalībvalstīm Eiropas Savienības fondu 2014. - 2020. gada plānošanas perioda ietvaros. Atbilstoši Eiropas parlamenta un padomes regulai *(ES) 2020/2221 (2020. gada 23. decembris), ar ko groza Regulu (ES) Nr. 1303/2013 attiecībā uz papildu resursiem un īstenošanas kārtību, lai palīdzētu veicināt ar Covid-19 pandēmiju un tās sociālajām sekām saistītās krīzes seku pārvarēšanu un sagatavoties zaļai, digitālai un noturīgai ekonomikas atveseļošanai (REACT-EU)* (turpmāk – regula Nr.2020/2221), REACT-EU resursi tostarp ir izmantojami investīcijām, kas veicina pāreju uz digitālo ekonomiku, kā arī izglītībai, apmācībai un prasmju attīstīšanai. Atbilstoši regulas Nr.2020/2221 1. un 11. punktā noteiktajam ir sagaidāms, ka REACT-EU investīcijas nodrošināmas iespējami ātri, lai risinātu īpašus un tūlītējus pasākumus, kuri ātri sasniedz reālo ekonomiku. Saskaņā ar regulas Nr.2020/2221 19. punktu REACT-EU izmaksu attiecināšanas periods ir sācies ar 2020. gada 1. februāri.

Finanšu ministrijas sagatavotais informatīvais ziņojums „Informatīvais ziņojums par Atveseļošanās palīdzību kohēzijai un Eiropas teritorijām (REACT-EU)” (turpmāk – Finanšu ministrijas informatīvais ziņojums) kā vienu no priekšlikumiem paredz REACT-EU finansējumu ministrijas 8.1.2. specifiskā atbalsta mērķim „Uzlabot vispārējās izglītības iestāžu mācību vidi” papildus atlases kārtas īstenošanai. Informāciju un komunikāciju tehnoloģiju aprīkojuma iegādes priekšlikums REACT-EU ietvaros ir konceptuāli saskaņots ar Eiropas Komisiju 2020.gada 23.septembra sarunās.

Lai nodrošinātu iespējami ātrākas investīcijas, ministrija ir paredzējusi 8.1.2.specifiskā atbalsta mērķa „Uzlabot vispārējās izglītības iestāžu mācību vidi” ietvaros īstenot jaunu ierobežotu projekta iesnieguma atlases kārtu, kur projekta iesniedzējs ir ministrija, kā sadarbības partnerus paredzot: 1) Valsts izglītības satura centru (ievērojot tā pieredzi Eiropas Savienības fonda projekta „Kompetenču pieeja mācību saturā” (Skola2030) īstenošanā un kompetenci digitālo tehnoloģiju prasmju izmantošanai mācību procesā); 2) pašvaldības, kas izveidotas ar 2021.gada 1.jūliju. Ministrija nodrošinās tās kā Eiropas Savienības fondu atbildīgās iestādes funkciju nodalīšanu no citām funkcijām, tai skaitā funkcijām, kuras tā pildīs kā finansējuma saņēmējs projektā. Ņemot vērā, ka projekta ietvaros ir paredzēts nodrošināt arī metodisko un konsultatīvo atbalstu pašvaldībām viedierīču nodrošinājumam un pārvaldībai, tam projekta ietvaros ministrijai un Valsts izglītības satura centram tiks paredzēti atbilstošas kompetences cilvēkresursi.

REACT-EU pasākuma investīcijas prioritāri plānots novirzīt informāciju un komunikāciju tehnoloģiju aprīkojuma iegādei vispārējās izglītības iestāžu 7.klases un 4.klases izglītojamajiem un pedagogiem[[3]](#footnote-3), informāciju un komunikāciju tehnoloģiju aprīkojuma veidu un funkcionalitāti pielāgojot atbilstoši attiecīgajam vecumposmam. Informāciju un komunikāciju tehnoloģiju aprīkojuma nodrošinājuma vidēja termiņa mērķis ir virzīties uz ierīces un skolēna proporciju attiecīgi 1:1 7.klasē un vismaz 1:3 4.klasē[[4]](#footnote-4). Atkarībā no pašvaldību līdzieguldījuma apjoma un aprīkojuma cenas iepirkuma rezultātā, virzība uz šīs proporcijas sasniegšanu var būt ātrāka. Informācijas un komunikāciju tehnoloģiju aprīkojums izglītojamiem pārējās klašu grupās tiktu pakāpeniski iegādāts Eiropas Savienības fondu 2021.-2027. gada plānošanas perioda 4.2.1.specifiskā atbalsta mērķa „Izglītības iestāžu nodrošinājums pilnveidotā mācību satura kvalitatīvai ieviešanai” ietvaros. Par tā ietvaros iegādājamā aprīkojuma vienību apmēru/attiecību tiks turpināta diskusija ar sociālajiem partneriem un nozares ekspertiem atsevišķi.

Lai arī atbilstoši regulā Nr.2020/2221 noteiktajam REACT-EU ietvaros iespējama 100 procentu līdzfinansējuma likme, Finanšu ministrijas informatīvajā ziņojumā rosināts papildus nodrošināt nacionālo līdzfinansējums 15 procentu apmērā. Īstenojot REACT-EU pasākumu iepriekš minētajā institucionālajā risinājumā, kur projekta īstenotājs ir ministrija, projekta īstenošanai būs nepieciešams valsts budžeta līdzfinansējums 1 584 000 *euro* apmērā. Minētais finansējums būtu paredzams no 74. resora “Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.

Lai rastu iespēju iegādāt lielāku informācijas un komunikāciju tehnoloģiju aprīkojuma vienību skaitu, ministrija rosina 8.1.2. specifiskā atbalsta mērķa „Uzlabot vispārējās izglītības iestāžu mācību vidi” ietvaros atbrīvoto finansējumu 359 180 *euro* apmērā pārdalīt REACT-EU pasākuma īstenošanai. Atbilstoši Ministru kabineta 2020. gada 22.septembra sēdē lemtajam (protokols Nr. 55; 30.§ 2.2.apakšpunkts) šāda finansējuma pārdale ir atbalstāma ar atsevišķu Ministru kabineta lēmumu.

Vienlaikus ministrija rosina pašvaldības kā REACT-EU pasākuma sadarbības partnerus iespēju robežās nodrošināt papildus informācijas un komunikāciju tehnoloģiju aprīkojuma iegādi tās dibinātajām izglītības iestādēm no pašvaldības budžeta līdzekļiem, tādejādi atbalstot informācijas un komunikāciju tehnoloģiju aprīkojuma izglītības iestādēs nepietiekamības risināšanu.

Papildus ministrija Eiropas Savienības Atveseļošanās un noturības mehānisma ietvaros ir paredzējusi īstenot pasākumu „Digitālās plaisas mazināšanai sociāli neaizsargātajām grupām”, kura ietvaros tiktu iegādāta mācību procesa nodrošināšanai nepieciešama portatīvā datortehnika, kas prioritāri tiktu paredzēta izglītojamajiem no sociāli neaizsargātajām sabiedrības grupām (trūcīgie, maznodrošinātie, viena pieaugušā ar bērnu un daudzbērnu ģimenes). Ņemot vērā, ka abu pasākumu ietvaros tiks iegādāts līdzīgs aprīkojums (līdzīgs iepirkuma priekšmets), tiks vērtēta to iegādi organizēt kopējā iepirkuma procedūrā, tā uzsākšanas organizēšanu paredzot pirms Eiropas Komisijas pozitīva lēmuma par minēto Atveseļošanās un noturības mehānisma pasākumu.

Ministrija vērtēs atbilstošāko iepirkuma procedūru informāciju un komunikāciju tehnoloģiju aprīkojuma iegādei, ievērojot Publisko iepirkumu likuma 17.panta desmitajā daļā noteikto, ka tiešās pārvaldes iestāde var neiegādāties attiecīgās preces un pakalpojumus no Ministru kabineta noteiktās centralizēto iepirkumu institūcijas vai ar tās starpniecību jebkurā no šādiem gadījumiem:

1. tiešās pārvaldes iestādes (vai pašvaldības iestādes vai pašvaldības) vajadzībām atbilstošu preci vai pakalpojumu nav iespējams iegādāties no centralizēto iepirkumu institūcijas vai ar tās starpniecību saskaņā ar centralizēto iepirkumu institūcijas publicētajām tehniskajām specifikācijām;

2. tiešās pārvaldes iestāde [..] var nodrošināt preču vai pakalpojumu iegādi par zemāku cenu.

Gadījumā, ja Eiropas Komisija neatbalstīs ministrijas ierosinātos grozījumus darbības programmā “Izaugsme un nodarbinātība” REACT-EU finansējuma novirzīšanai informācijas un komunikācijas tehnoloģiju iegādei izglītības iestādēm, ministrija šo apstākli izmantos kā objektīvu pamatojumu izsludinātās iepirkuma procedūras pārtraukšanai atbilstoši publisko iepirkumu normatīvajam regulējumam. Iepirkuma līgums tiks slēgts, ja būs skaidras indikācijas par Eiropas Komisijas atbalstu attiecīgajiem grozījumiem darbības programmā “Izaugsme un nodarbinātība”.

Ievērojot visu iepriekšminēto, lai nodrošinātu, ka papildus informāciju un komunikāciju tehnoloģiju aprīkojums izglītības iestādēm būtu pieejams iespējami ātrāk 2021./2022. mācībā gadā, ministrijas ieskatā REACT-EU pasākums būtu uzsākams priekšlaicīgi. Attiecīgi Ministru kabinetam ir jāpieņem lēmums par priekšlaicīga REACT-EU pasākuma uzsākšanu, ministrijai sadarbībā ar Valsts izglītības satura centru organizējot iepirkuma procedūru informāciju un komunikāciju tehnoloģiju aprīkojuma iegādei, un iespēju uzņemties valsts budžeta saistības projekta īstenošanai, ja Eiropas Komisija atbalstīs ministrijas ierosinātos grozījumus darbības programmā “Izaugsme un nodarbinātība” REACT-EU finansējuma novirzīšanai informācijas un komunikācijas tehnoloģiju iegādei izglītības iestādēm 8.1.2. specifiskā atbalsta mērķa „Uzlabot vispārējās izglītības iestāžu mācību vidi” papildus atlases kārtas ietvaros.

Iesniedzējs:

Izglītības un zinātnes ministre I. Šuplinska

Vizē:

valsts sekretārs J. Volberts

Edgars Lore, 67047715

Edgars.Lore@izm.gov.lv­

1. OECD 2020.gada 29.oktobra vebinārs „Digitalisation today: benefits and risks for higher education”; <https://oecdedutoday.com/oecd-education-webinars/> [↑](#footnote-ref-1)
2. 2021.gada februāra dati [↑](#footnote-ref-2)
3. 2020./2021.mācību gadā minētajās klašu grupās ir 38 402 izglītojamo (18 040 4.klasē un 20 362 izglītojamo 7.klasē). [↑](#footnote-ref-3)
4. Līdz 2025.gadam ierīces / skolēnu proporcijas mērķis 1.-3.klase – 1:5, 4.-6. un 8.-12.klase – 1:3, 7.klase – 1:1. [↑](#footnote-ref-4)